CELEX: 
Language: hu
Date: 2017-02-16 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről szóló 640/2014/EU felhatalmazáson alapuló rendelet módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Phil Hogan biztos a közös agrárpolitika egyszerűsítését mandátuma egyik legfontosabb politikai prioritásaként jelölte meg. Az egyszerűsítés a következő három vezérelven alapul:
            
            
               –a 2013-as politikai döntés tiszteletben tartása;
            
            
               –a KAP hatékony és eredményes pénzgazdálkodásának tiszteletben tartása;
            
            
               –a mezőgazdasági termelők és más kedvezményezettek érdekeit szolgáló egyszerűsítésekre való összpontosítás szükségessége.
            
            
               Mostanáig az egyszerűsítések négy hullámban zajlottak le. Az egyszerűsítések első hulláma a termeléstől függő önkéntes támogatás keretében az állatok azonosítási és nyilvántartási követelményeihez kapcsolódó jogosultsági feltételekre, valamint a támogatási kérelmek 2015-ös határidőire vonatkozott, míg a második hullám az IIER iránymutatásainak módosításaira összpontosított, amelyek már a 2015-ös igénylési évtől érvénybe léphetnek. Az egyszerűsítések harmadik hulláma többek között a következőket módosította: 
            
            
               a 809/2014/EU bizottsági végrehajtási rendeletet az IIER tekintetében, különös tekintettel a következők bevezetésére: i. további lehetőségek a támogatási kérelmeknek a környezetbarátabbá tételt előmozdító kifizetés vonatkozásában történő javítására; ii. a támogatási kérelmek előzetes ellenőrzési rendszere, iii. bizonyos vidékfejlesztési intézkedések keretében benyújtható kollektív kérelmek kezelésének szabályai, iv. a helyszíni ellenőrzések során további lehetőségek a minták összevonására vagy számának csökkentésére az ellenőrizendő kedvezményezettek számának csökkentése érdekében. A szóban forgó módosításokat az (EU) 2015/2333 bizottsági végrehajtási rendelet tartalmazta;
            
            
               a 640/2014/EU felhatalmazáson alapuló bizottsági rendeletet az IIER, különösen az egyes területalapú közvetlen kifizetési rendszerek és a vidékfejlesztési intézkedések keretében alkalmazandó közigazgatási szankciók tekintetében, további technikai pontosításokkal és kiigazításokkal. A szóban forgó módosításokat az (EU) 2016/1393 felhatalmazáson alapuló bizottsági rendelet tartalmazta.
            
            
               Az e felhatalmazáson alapuló jogi aktusban foglalt egyszerűsítési javaslat az egyszerűsítés negyedik hullámához tartozik. Az integrált igazgatási és ellenőrzési rendszer (IIER) keretében a kizöldítési támogatás (az éghajlat és a környezet szempontjából előnyös mezőgazdasági gyakorlatokra nyújtott támogatás) csökkentéseinek kiszámítására vonatkozik. Célja a végrehajtás megkönnyítése a tagállamok számára és arányosabb csökkentések elrendelése a legnehezebb helyzetben lévő kezdeményezettek esetében, akiktől a növénytermesztés diverzifikálása 3 különböző növénykultúra termesztését követeli meg. A módosítások technikai jellegűek, és a vonatkozó cikkek tisztázására és egyszerűsítésére összpontosulnak. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A jelenlegi egyszerűsítési javaslat a 2015-ös év során a Tanácsban és az Európai Parlamentben, a szakértői csoportokban és bizottságokban az egyszerűsítés érdekében folytatott eszmecseréken alapul, valamint figyelembe veszi a közvetlen kifizetések rendszerének keretében a környezetbarátabbá tétellel kapcsolatos kötelezettségek végrehajtásának első esztendejében szerzett tapasztalatokkal kapcsolatos, 2015. december 15-én elindított nyilvános konzultációt. 
            
            
               E felhatalmazáson alapuló jogi aktus tervezetét a közvetlen kifizetésekkel foglalkozó szakértői csoport 2016. augusztus 25-én és szeptember 28-án tartott ülései keretében ismertették és vitatták meg a tagállamok képviselőivel. 
            
            
               A minőségi jogalkotásra vonatkozó bizottsági iránymutatásnak (SWD(2015) 111 final, 2015.5.19.) megfelelően a felhatalmazáson alapuló rendeletre irányuló tervezetet a minőségi jogalkotási portálon nyilvánosságra hozták négy hetes nyilvános konzultációs időszakra 2016. december 19-től 2017. január 16-ig. Négy észrevétel érkezett az érdekelt felektől. Közülük három nem az említett felhatalmazáson alapuló jogi aktusra vonatkozott, hanem a 639/2014/EU rendelet módosításáról szóló felhatalmazáson alapuló jogi aktusra
                  1
               . A negyedik észrevétel több arányosságot kívánt a kizöldítéssel kapcsolatban alkalmazott csökkentések szintje vonatkozásában, különösen az ökológiai jelentőségű területtel kapcsolatos követelmény tekintetében. A csökkentés szintjét a tervezet kidolgozása és a konzultációs folyamatok során alapos vizsgálatnak vetették alá és arányosnak ítélték, amely megfelelően tükrözi a környezetbarátabbá válást ösztönző támogatás lényegét, valamint a különböző kizöldítési követelmények egyedi jellegét.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A javaslat egy egyszerű és világosabb szorzóval helyettesíti a korábbi számítási módszert, amely egy igen bonyolultnak vélt „különbség arányt” foglalt magában. Ezenkívül a kifizetések arányosabb (enyhébb) csökkentését tartalmazza a követelményeknek való meg nem felelés olyan eseteiben, amikor a gazdáknak a szántóterületen legalább három különböző növénykultúra termesztése által kell eleget tenniük a növénytermesztés diverzifikálására vonatkozó követelményeknek. Végül, eltörölték a támogatás kiszámításának alapját képező terménycsoportok fogalmát. Ez a fogalom nem tűnik szükségesnek a kizöldítési támogatás sajátos kontextusában, mivel a kizöldítési támogatást a mezőgazdasági üzem teljes területére kell alapozni.
            
            
               A rendeletet 2017. október 15-től kell alkalmazni a kizöldítési támogatással és a 2017. január 1-je utáni igénylési évekkel kapcsolatos egyes támogatási kérelmekre.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.2.16.)
            
         
         
            
               az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről szóló 640/2014/EU felhatalmazáson alapuló rendelet módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre
                  2
               , és különösen annak 77. cikke (7) bekezdésére,
            
            
               mivel:
            
            
               (1)Az 1307/2013/EU európai parlamenti és tanácsi rendelet
                  3
                III. címének 3. fejezetében előírt, az éghajlat és a környezet szempontjából előnyös mezőgazdasági gyakorlatokra nyújtott támogatás („a kizöldítési támogatás”) bevezetését követően szerzett tapasztalatok fényében indokolt egyszerűsíteni a kizöldítési támogatás 640/2014/EU meghatalmazáson alapuló bizottsági rendeletben
                  4
                előírt kiszámítási módjára vonatkozó egyes szabályokat.
            
            
               (2)Az integrált igazgatási és ellenőrzési rendszer keretében azon támogatás kiszámítása, amelyre a kedvezményezett jogosult, a terménycsoport fogalmán alapul. Ez a fogalom azonban nem tűnik szükségesnek a kizöldítési támogatás sajátos kontextusában, mivel a kizöldítési támogatást a mezőgazdasági üzem teljes területére kell alapozni. Az egyszerűsítés érdekében ezért a terménycsoport fogalmát meg kell szüntetni a kizöldítési támogatással kapcsolatban.
            
            
               (3)A 640/2014/EU felhatalmazáson alapuló rendelet 24. és 26. cikke meghatározza a kizöldítési támogatás csökkentésének kiszámítására vonatkozó szabályokat a növénytermesztés diverzifikálására, illetve az ökológiai jelentőségű területekre vonatkozó követelményeknek való meg nem felelés esetén. Az említett számítások magukban foglalják a különbség arányát és egy 50 %-os csökkentési tényezőt. A csökkentések szintjének módosítása nélkül az egyértelműség érdekében indokolt a rendelkezéseket átalakítani, és a különbség arányát, valamint az 50 %-os csökkentési tényezőt egy szorzóval helyettesíteni.
            
            
               (4)Annak érdekében, hogy jobb egyensúly alakuljon ki a csökkentések mértéke és az arányos és tisztességes csökkentések megőrzésének szükségessége között, helyénvaló a kizöldítési támogatás csökkentésének enyhítése, amennyiben a növénytermesztés diverzifikálására vonatkozó kötelezettség három különböző növénykultúra termesztését követeli meg.
            
            
               (5)Ezért a 640/2014/EU felhatalmazáson alapuló rendeletet ennek megfelelően módosítani kell.
            
            
               (6)Azon helyzet elkerülése érdekében, hogy a tagállamoknak a 2016-os igénylési évre vonatkozóan a kifizetési időszak alatt kelljen kiigazítaniuk a kifizetések kiszámításának rendszerét, és annak érdekében, hogy a kedvezményezettek számára kiszámítható legyen, hogy mely szabályok alkalmazandók a kifizetések kiszámításakor, e rendelet 2017. október 16-tól alkalmazandó a 2017. január 1-jével kezdődő és az azt követő igénylési évekre vonatkozóan.
            
            
               ELFOGADTA EZT A RENDELETET:
            
            
               1. cikk
            
            
               A 640/2014/EU felhatalmazáson alapuló rendelet módosítása
            
            
               A 640/2014/EU felhatalmazáson alapuló rendelet a következőképpen módosul:
            
            
               1.A 22. cikk helyébe a következő szöveg lép:
            
            
               „22. cikk 
            
            
               Általános elvek
            
            
               E szakasz alkalmazásában, amennyiben egy adott mezőgazdasági területen az éghajlat vagy a környezet szempontjából előnyös mezőgazdasági gyakorlatok közül többet is alkalmazni kell az 1307/2013/EU rendelet 43. cikkének (2) bekezdésében említettek szerint, azt a területet minden egyes gyakorlatra vonatkozóan külön figyelembe kell venni az éghajlat és a környezet szempontjából előnyös mezőgazdasági gyakorlatokra nyújtott támogatás (a továbbiakban: „kizöldítési támogatás”) kiszámítása szempontjából.”; 
            
            
               2.a 23. cikk (2) bekezdésének első albekezdése helyébe a következő szöveg lép:
            
         
         
            
               „(2) A 28. cikkel összhangban alkalmazandó közigazgatási szankciók sérelme nélkül amennyiben egy alaptámogatás iránti vagy egységes területalapú támogatás iránti egységes kérelemben bejelentett terület meghaladja a megállapított területet, a kizöldítési támogatás kiszámításához a megállapított területet kell használni.”;
            
            
               3.A 24. cikk helyébe a következő szöveg lép:
            
            
               „24. cikk 
            
            
               A kizöldítési támogatás csökkentése a növénytermesztés diverzifikálására vonatkozó követelményeknek való meg nem felelés esetén
            
            
               (1) Olyan szántóterület tekintetében, amely esetében az 1307/2013/EU rendelet 44. cikke (1) bekezdésének első albekezdése legalább két különböző növénykultúrát ír elő, és a fő növénykultúra a teljes szántóterület legfeljebb 75 %-át foglalhatja el, azonban a fő növénykultúra megállapított területe a megállapított teljes szántóterület 75 %-ánál nagyobb területet foglal el, a kizöldítési támogatás e rendelet 23. cikkével összhangban történő kiszámításának alapjául szolgáló területet a fő növénykultúrának a megállapított teljes szántóterület 75 %-án felüli kiterjedése kétszeresével kell csökkenteni.
            
            
               (2) Olyan szántóterület tekintetében, amelyre az 1307/2013/EU rendelet 44. cikkének (1) bekezdése legalább három különböző növénykultúrát ír elő, míg a fő növénykultúra a teljes szántóterület legfeljebb 75 %-át foglalhatja el, azonban a fő növénykultúra megállapított területe a megállapított teljes szántóterület 75 %-ánál nagyobb területet foglal el, a kizöldítési támogatás e rendelet 23. cikkével összhangban történő kiszámításának alapjául szolgáló területet a fő növénykultúra területének a megállapított teljes szántóterület 75 %-án felüli részével kell csökkenteni.
            
            
               (3) Olyan szántóterület tekintetében, amelyre az 1307/2013/EU rendelet 44. cikkének (1) bekezdése legalább három különböző növénykultúrát ír elő, míg a két fő növénykultúra a teljes szántóterület legfeljebb 95 %-át foglalhatja el, azonban a két fő növénykultúra megállapított területe a megállapított teljes szántóterület 95 %-ánál nagyobb területet foglal el, a kizöldítési támogatás e rendelet 23. cikkével összhangban történő kiszámításának alapjául szolgáló területet a két fő növénykultúrának a megállapított teljes szántóterület 95 %-án felüli kiterjedése ötszörösével kell csökkenteni.
            
            
               (4) Olyan mezőgazdasági üzemek tekintetében, amelyekre az 1307/2013/EU rendelet 44. cikkének (2) bekezdése előírja, hogy a fő növénykultúra a fennmaradó szántóterület legfeljebb 75 %-át foglalhatja el, azonban a fő növénykultúra megállapított területe a fennmaradó szántóterület 75 %-ánál nagyobb területet foglal el, a kizöldítési támogatás e rendelet 23. cikkével összhangban történő kiszámításának alapjául szolgáló területet a fő növénykultúra területének a fennmaradó szántóterület 75 %-án felüli részének kétszeresével kell csökkenteni. 
            
            
               (5) Amennyiben egy kedvezményezettről megállapítást nyer, hogy három éven keresztül nem felelt meg a növénytermesztés e cikk szerinti diverzifikálásának, a kizöldítési támogatás kiszámításának alapjául szolgáló területnek az (1)–(4) bekezdés szerinti, a következő évekre való csökkentésének mértékét meg kell szorozni 2-vel.”;
            
            
               4.A 26. cikk (2) és (3) bekezdésének helyébe a következő szöveg lép:
            
            
               „(2) Amennyiben az előírt ökológiai jelentőségű terület meghaladja a megállapított ökológiai jelentőségű területet figyelembe véve az ökológiai jelentőségű területek 1307/2013/EU rendelet 46. cikkének (3) bekezdése által előírt súlyozását, a kizöldítési támogatás e rendelet 23. cikkével összhangban történő kiszámításának alapjául szolgáló területet a hiányzó ökológiai jelentőségű terület 10-szeresével kell csökkenteni.
            
            
               Az első albekezdés alkalmazásában a megállapított ökológiai jelentőségű terület nem haladhatja meg a bejelentett ökológiai jelentőségű területek hányadát a teljes bejelentett szántóterületen belül.
            
            
               (3) Amennyiben egy kedvezményezettről megállapítást nyer, hogy három éven keresztül nem felelt meg az ökológiai jelentőségű területre vonatkozó e cikk szerinti követelményeknek, a kizöldítési támogatás kiszámításának alapjául szolgáló területnek a (2) bekezdés szerinti, a következő évekre való csökkentésének mértékét meg kell szorozni 2-vel.”
            
            
               2. cikk 
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő hetedik napon lép hatályba.
            
            
               A rendeletet 2017. október 16-tól kell alkalmazni a kizöldítési támogatással kapcsolatos kérelmekre és a 2017. január 1-jével kezdődő és azt követő igénylési évekre vonatkozó egységes kérelmekre. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.2.16.-én.
            
            
               
                     a Bizottság részéről
               
            
         
         
            
               
                     elnök
                     Jean-Claude JUNCKER
               
            
         
         
            
                  
                     (1)
                  A BIZOTTSÁG (EU) .../... FELHATALMAZÁSON ALAPULÓ RENDELETE (XXX) a 639/2014/EU felhatalmazáson alapuló rendeletnek a kendertermesztéshez kapcsolódó ellenőrzési intézkedések, a „kizöldített” kifizetésre, a jogi személy felett ellenőrzést gyakorló fiatal mezőgazdasági termelők részére nyújtott támogatásra, a termeléstől függő önkéntes támogatás keretében az egységnyi összeg kiszámítására és a támogatási jogosultságok törtrészeire vonatkozó egyes rendelkezések, valamint az egységes területalapú támogatási rendszerhez és a termeléstől függő önkéntes támogatáshoz kapcsolódó bizonyos értesítési követelmények tekintetében történő módosításáról, továbbá az 1307/2013/EU európai parlamenti és tanácsi rendelet X. mellékletének módosításáról.
               
               
                  
                     (2)
                  HL L 347., 2013.12.20., 549. o. 
               
               
                  
                     (3)
                  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).
               
               
                  
                     (4)
                  A Bizottság 640/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről (HL L 181., 2014.6.20., 48. o.).